
    …PREMA ZVJEZDANOM AKVARIJU

  
    NALAZ

     

    Imam 26 godina i dio

mog nalaza EEG-a glasi:

“Niže do srednjovoltažna

osnovna aktivnost je 8-9 c/s.

Djelomično se blokira.

Na HV su navedene promjene

bolje vidljive.”

    Nedavno, onako usput,

i ti si mi otkrila da noću

katkad čuješ šumove,

kao lepet ptica

koje nikad ne spavaju,

i da vjeruješ da tada

razgovaraju sa mnom.

    U jednom preletu

ipak sam ti vjerno priznao:

U zraku vidio sam

bezbroj golih djevojaka

kako plešu, kao vještice.

Smiju se i prepričavaju laži

iz prošlog stoljeća.

    Imaš 24 godine i dio

tvog nalaza o meni glasi:

“Nemoj tako čudno govoriti.

Volim dugačke rečenice

negdje pri kraju pjesme.

Ondje stvarnost je još čudnija.”

  
    SNIMKE ZEMALJSKIH UZDAHA

     

    Sjedila si na televizoru,

gola, širom razmaknutih nogu.

Zamišljala si da si kraljica

i da ćeš me silovati.

    Kad sam te uhvatio za struk,

zadrhtala si i uplašeno obećala:

“Povest ću te na međuzvjezdani put,

iz svakog našeg poljupca rodit će se

novo sunce.”

    Dvjesto smo tisuća svjetlosnih godina

od kuće: lebdimo spojeni kao pijavice.

Gutamo neku čudnu mješavinu

krikova, prašine i krvi.

    Tek poslije primijetio sam da

okolna su brda goleme ženske grudi.

Na planetu smo spojenih tijela,

samo dio velikog drhtećeg sletišta.

    Dok sam te istraživao kao najljepšu

šumu, neprestano si se smijala

i ponavljala: “U ovom je svijetu

orgazam šalica jutarnje kave.”

    Znam da se izgubio smisao,

ali mogla si bar sačuvati snimke

zemaljskih uzdaha.

  
    OTKRIVENA VRSTA

     

    Nikakvo ti energetsko piće

ne može pomoći. Ni ples, ni buka.

Samo te tvoja bespomoćna ljubav

spašava od mraka u zrcalu.

    Možda pomažu i najdalje galaksije,

bez imena, koje ne znaju

tvoje tajne želje.

One gole, što mogu se pročitati

najjeftinijim poljupcima,

mucanjem u snu.

    “Red Bull” ti ne može pomoći:

uvijek ćeš se osjećati kao

otkrivena vrsta, nezanimljiva.

    Ipak, ne zaboravi, uvijek ću te voljeti.

U mojoj svemirskoj letjelici

visjet će tvoj portret s dugom kosom.

Na beskrajnim putovanjima

s njim ću razgovarati dugo u daljinu.

I reći mu sve što tebi nisam.

  
    ROBOT

     

    Ispred mene je dugo vijugavo polje

ispunjeno otvorima,

poput raskrečenih žena.

    Usred toga, sna, more, ludila,

ušla si kroz velika bijela vrata,

izrasla iz neba, i stala kraj mene.

Velikim si me porno-očima

bacila u zrak i igrala se.

    Onesvijestio sam se i postao robot.

No, nisi se zbunila.

Bez imalo straha

lizala si moj tvrdi oklop

i tipkama pokušavala doći do kože.

    Usred nevjerice, otvorio sam se

kao oblak, s gornje, tiše strane,

osjetio tvoju haljinu od mladog lišća

i ispario, kao zima svake godine,

prema zvjezdanom akvariju.

    Negdje između dvaju

mlinskih kotača Mliječne staze

shvatio sam da zbog mene ćeš

ostati prokleta.

    Za kaznu, po cijele ćeš si dane

maziti grudi. I mokriti

po tumačima snova.

  
    KLONOVI

     

    Kao vođa ekspedicije u cyberspaceu,

imam lijepu odoru, udoban fotelj

i pravi pištolj.

Moram se brinuti o mnogočemu,

zalihama zraka, gaćica i podvezica

te količini strasti koja nas pokreće.

No, u daleki dom redovito vam

šaljem svjetlosne razglednice.

    Dok ljubim mirisne leteće striptizete,

vi zacijelo već znate da mislim na vas

i da nisam siguran kad ću se vratiti.

    A onda smo svi izgubili:

naše je Sunce postalo golemi crveni div.

Polako se počelo topiti,

kao nekad na plažama ženske stražnjice.

    Nakon toga pravili smo se da

više ne znamo jedni za druge.

Smatrali smo da je to posve normalno.

    Znali ste u kojem sam znaku rođen

i da ću napraviti tisuću svojih klonova

koji će poludjeti čim se zaljube.

Znao sam da ćete htjeti zaboraviti,

i mene, i sebe, sve vrijeme koje je

zapravo prošlo samo zato

da bismo se uopće mogli rastati.

  
    …SNOVI NOSE BIJELA KRILA I UVIJEK

ZNAČE NEŠTO VAŽNO

  
    KOLONIZATOR

     

    Katkad poželim ući u uski

crni videoplayer.

U njemu bih slijepo uživao

u neprestanoj kolonizaciji

tvojega raskošnog tijela.

    Za jednog svog posjeta

ondje su te sakrili svemirci.

I zaboravili.

    Tada si još imala

mali maslačak pod pazuhom,

koji sam poslije pojeo.

    Katkad poželim ući u

bilo kakvu crnu kutiju.

U njoj bih nacrtao zvijezde

i uživao u bajci.

    Za jednog posjeta

ondje bih preselio anđele.

I tebe.

  
    EROGENI PREDJELI

     

    Tvoji su oblici čudesni,

poput svemirskih brodova,

najskuplji erogeni predjeli.

    Prije deset i više godina

sanjali su te samo luđaci

u žutim trapericama.

    Možda sam te i ja tada

trebao upoznati,

neprestano ti maziti mali prst.

    Moji te stihovi ne mogu vratiti.

Odavna si se smrznula na

ledenim kapama crvenog planeta.

    Dok razmišljao sam o tebi,

drugi su sanjali zvijezde.

Među tvojim nogama.

  
    VRIJEME: OBIČNO, MOĆNO, DALEKO, OVDJE

     

    Ima li zvjezdarnica

na dalekim planetima

i vidi li se odande

rub svemira?

Jesu li još igdje popularni

saloni za masažu,

putuje li još itko,

osim nas, vlakovima?!

    Svakog dana bacam kockice

s brojevima i mislim:

Možda ću jednom

ugledati neku poruku

ili barem šifru.

Tako bi se možda

vratio smisao

ovome što živimo.

    Otkrij mi što značiš

duboko u sebi

i zauvijek ću te voljeti.

Na svim svjetlosnim putovima

bit će otisci mojih usana.

U svakome od njih

čuvat će se jedna riječ

za romantične anđele:

Snove nose bijela krila

i uvijek znače nešto važno…

    Više nema ni jutra,

ni dana, ni noći.

Samo vrijeme: obično,

moćno, daleko, ovdje.

Doba smrti, kurvi,

zanosa i ravnodušja.

Više nema ničeg

što bih mogao opisati.

Samo zavaravanje,

pretvaranje kocke u kuglu.

  
    LJUBOMORNO STAKLO

     

    “Kad strašna oluja razbije svijet,

zaboravi hladnoću svojih kosti.

Sjeti se njenih nožnih prstiju,

kolonije pohotnih mirisa.

Čekaj posljednje komadiće

ljubomornog stakla

koji će označiti kraj igre…”

pisalo je na videozidu

zadnjeg ljudskog staništa.

    Razumio sam, ali kako će se

tada zvati generacija X.

    Mogu me uništiti samo

udarci iznutra,

mislio sam dok plutao sam

u nekom čudnom

bezbojnom moru,

daleko od kućnih dimnjaka.

    Može me uništiti samo

ljubomorno staklo…

  
    KRVNA ZRNCA

     

    Lutamo od zviježđa do zviježđa,

zvijezde do zvijezde, kao krvotokom.

Susrećemo komete, asteroide,

bijela i crvena krvna zrnca.

Škakljamo najosjetljivije dijelove tijela,

dajemo im erotska imena:

Veliki medvjed, Bellatrix,

Orion, Ribe.

    Zadivljen ljepotom i snagom svega,

ljubim ti okomiti osmijeh.

Iznenađena i sjetna,

kažiprstom pokazuješ kuda dalje.

Obećavamo jedno drugome:

Nikad nikome nećemo

otkriti sve što nam se dogodilo.

    Nakon toliko svjetlosnih godina,

teško je zapravo i reći koliko je

u nama mašte, a koliko sjećanja.

  
    LUDA DJECA

     

    Na jednom mjesecu imat ćemo

obiteljsku kuću.

I vrt prepun cvijeća,

i vinovu lozu.

    Stijene i prašinu sakrit ćemo

duboko u sebi.

I antibaby pilule,

i prezervative.

    Povremeno će nas posjećivati

samo mali žuti.

Donositi glazbu i knjige.

    Budemo li imali djece,

bit će luda.

Zapalit će dom, oblake

i sunca.

    Stijene i prašinu sakrit će

duboko u sebi.

  
    SPOMENIK HOMO LUDENSU

     

    Iz sna će te probuditi

kapanje čokoladnog mlijeka iz grudi.

Njime ćeš hraniti cijelu našu

nevidljivu posadu.

    Najprije ćemo prošetati zlatnim rudnicima

planeta s više sunaca.

Razgovarati s vrijednim kopačima,

darovati im orhideje

i vitamine.

    Nakon toga, zamolit ćemo zrcalo

da pošalje nas ondje gdje

nema života.

Da se odmorimo.

    Hibernirat ćemo se u položaju 69

i čekati da otkrije nas netko

tko će se smijati našoj mirnoći.

Našem spomeniku homo ludensu.

  
    …KAO DA SAM STAKLENA IGRAČKA

  
    * * *

     

    S vremena na vrijeme

pitaš me zašto češće

ne razgovaramo o nama.

To “nama”, kad ti odgovaram,

čini mi se nekako široko

i zato ti uvijek kažem

nešto drugo dovoljno opširno

da ispuni svako tvoje potpitanje:

Zato što je takvo vrijeme,

jer je bez veze stalno govoriti,

ne da mi se…

Zapravo, samo propitujem

moguće nove veze među nama.

  
    * * *

     

    Kadgod gledaš kao da

kroz mene nekoga vidiš.

Kao da sam staklena igračka.

Činiš to tako uvjerljivo

da i ja sve češće gledam kroz tebe.

Dugo smo zajedno pa ispada

da zaljubljeni smo

u šupljine u nama.

  
    * * *

     

    Ponekad pomislim da kosom

mi se šuljaju posljednji crni ratnici.

Kruže od čela, iza uha,

preko vrata i drugog uha

do iste točke s koje su krenuli.

Kao ja jezikom oko tvoga pupka.

Pitam se tko će prvi odustati

i zločesto se smijem.

  
    * * *

     

    Pokatkad poželim da glava mi se

pretvori u vatru.

Topli pucketavi plamen

u mnoštvu gradskih svjetala

ne bi bio ništa neobično

dok mu se ne bi pridružili

tvoji crveni jezici.

  
    …MOGAO BIH OSJETITI KRV U USTIMA

  
    * * *

     

    Kad je nebo noću crno,

na njemu pokušavam

nešto nacrtati:

lijepa ženska lica,

sve nježne organe…

To iskustvo ni s kim

ne želim podijeliti.

Misli su mi preosjetljive

i mogao bih osjetiti

krv u ustima.

Mogao bih postati

ubojica najljepših zvijezda…

  
    * * *

     

    Ono sam što sam u glavi.

    Ne zamjeri, ali tijelo

samo zavarava.

Znoji se, vuče te za nos

i svira bubnjeve na guzovima.

    Ono sam što sam u glavi.

    Ne laži, vječna je ljubav

umrla u “Romeu i Juliji”,

pukla kao žila pod iglom.

    Ono sam što sam u glavi.

    Vjeruj mi, i ako ti kažem

da zovem se Amadeus,

i ako se dobrovoljno javim

za put u nebo.

  
    * * *

     

    Nije zanimljivo ako iz neba

nešto ne pada.

Dosadno je i nervoza

izaziva pobačaje u nama.

Iz tebe onda curi

vječna mjesečnica,

a ja se spajam

s mlađakom

i hodam u snu

i mislim da sam mrtav.

  
    * * *

     

    Ti si luda, ti si

potpuno luda.

Bacaš opuške u kadu

i polijevaš ih vinom.

    Ne sjećaš se što si

sinoć radila.

Možda te je netko i zaveo.

Možda ti je ispod dojke

nacrtao crno srce.

    Ti si luda, ti si

potpuno luda.

Stavljaš povez preko očiju

i rušiš sve po stanu.

    Ne želiš znati

što će biti sutra.

Bojiš se da bi sunce

moglo pasti

ravno na tvoju glavu.

    Ti si luda, ti si

potpuno luda.

  
    * * *

     

    Što tražiš rukom

u zahodskoj školjci?

Zvijezde noćas nisu romantične

i nisu zaronile na dah.

    Možda ti se učinilo

da iz nje viri

moja ćelava glava.

A nju voliš držati

u rukama, govoriti joj:

Čudo moje, klupko

bez kraja i početka,

kuglo izgubljena.

    Što tražiš u zahodskoj školjci?

Možda žene noćas

nisu raspoložene za spuštanje

niz ljubavnički slap.

    Samo bi htjele usnuti.

  
    * * *

     

    Srce ti je u ustima

i ne smiješ govoriti,

jer moglo bi se

uplašiti onoga vani

i prestati.

    A kako onda dokazati

onima gore da jesi,

da si bila.

    Moja ljubav.

    Samo ponekad kurva.

  
    …TAMO GDJE GRANICA SVEMIRA

RASPLINJUJE SE KAO MAŠTA

  
    PUTNICI

     

    Okruženi brojevima i slovima,

putnici kroz vrijeme

pokušavaju pronaći tajnu formulu.

Vječnog orgazma, drugog svijeta…

    Nije važno bježe li goli,

odjeveni, s kondomima

ili bez njih.

Važno je da se sretnu

i najave filozofiju

odmetnutih mozgova.

    Uskoro će se ionako voljeti u grupi.

Neće znati gdje im počinju,

a gdje završavaju tijela.

Neki će im unutrašnji organi

postati vanjski, a vanjski

unutrašnji.

    Okruženi brojevima i slovima,

sigurno će se zbuniti.

Početi sumnjati.

U sebe i život.

  
    PLANET MAJMUNA

     

    S planeta majmuna otet ćemo

točno dvanaest lijepih

mužjaka i ženki

i pokušati stvoriti

novi svjetski poredak.

    Znam da ćeš odmah reći

kako tvoja kuća

mora biti bijela

i kako voliš vodoskoke

i svjetiljke u nizu.

    Znam da ću odmah naručiti

film s najljepšim ženama

u velikim kućama s bazenima

i trošiti vrijeme.

    U tom svijetu nikad neću

spavati na krevetu od knjiga.

U tom svijetu nikad nećeš

snimati anđele s trubljama.

  
    KAD KAŽU TI DA SI PRAH

     

    U kojem su još dijelu svemira

muškarci tako puni žudnje

i gdje još žene liježu

s djecom u očima a ipak same?!

    Bez obzira na sve,

siguran sam da me voliš tako

da nećeš moći proživjeti

ni jedan dan

bez moje sjene na sebi.

    Najvažniji su uzdasi iz pora

i napetost u očnjacima.

    Ne znam gdje ću usnuti,

iznad ili ispod tvojih koljena,

među nebeskim tijelima.

No, znam da ćeš me

ljubiti i kad umreš,

kad kažu ti da si prah.

    Ne boj se, to se neće ponoviti.

Više nikad nećeš živjeti,

više nećeš umrijeti,

samo ćeš bdjeti u snu.

  
    PRESKAKANJE DANA

     

    Toga dana bez vremena

ponovo sam htio provjeriti

gdje je izvor čudnoj toplini

koja mi se tako strašno

širi lubanjom.

    Zbog nje sve češće izlazim

i opet ulazim u sebe.

Uske trake svjetla

omataju mi tijelo,

žele zadržati malenog

morskog konjica –

hipokampusa – gospodara sjećanja.

    Opasno preskačući dane,

letio sam blještavim hodnicima,

tunelima, magnetskim sobama

punim umjetnih žena.

    Mislio sam da sam

u onoj drugoj, trećoj,

četvrtoj, i petoj,

da sam žena.

    Zbog nje sve češće izlazim

i ponovo ulazim u sebe.

  
    ČESTO POSJEĆUJEM SUNCE

     

    Često posjećujem Sunce.

Ponavljam postupak samospaljivanja

dok ga jednom, s posljednjom

molitvom u mislima,

i ne završim.

    Jednom sam čak uhvatio poruku

iz dalekog kutka svemira.

Našu zvijezdu oni zovu

talionicom nesreće.

    Hodam ravno, ispruženih ruku.

Nokti su mi krvavi kvadratići.

Poslije ih jedem kao

kockice čokolade.

    Kad posve pocrnim,

pretvaram se u đavla

i plašim sam sebe.

Grizem si ruke, razbijam

koljena, gnječim uši.

    Često posjećujem Sunce.

Ponavljam postupak preobrazbe.

Pretvaram se u sjenu

i plašim sve koji me vole.

  
    NOVI ŠETAČ

     

    U glavi mi je eksplodirala

atomska bomba.

Netko je jednostavno

pritisnuo prekidač.

    U tutnjavi smijeha

proglašen je četvrti svijet,

sa zvjezdanim prolazima,

s čeličnim anđelima.

    Novi je šetač počeo

pretraživati snove

koje još nitko nije sanjao.

    Tko zna koliko će lutati

dok ne sretne onoga

koji će mu reći

da više ne hoda na rukama.

  
    TJELESNI ŠUMOVI

     

    Svi pričaju da voliš izvanzemaljca,

čudnog tipa u gumenom odijelu.

Da si poludjela.

Zatvorila se u staklenu kuću,

stalno gola, sa slušalicama na ušima.

    Slušajući svoje tjelesne šumove,

čekaš da zvijezde u gomilama

počnu padati na tvoj krov.

    Kažu i to da vjeruješ kako ćeš

tako zauvijek ostati lijepa,

uvijek na usluzi

nekom zračnom ratniku.

    Slušajući svoje tjelesne šumove,

čekam da rukama si otvoriš oči

i kažeš: Ovo nije vrući SQUID,

to se doista događa u našim glavama,

spremnicima svih čudnih dana.

  
    NA KRAJU VREMENA

     

    Odvest ću te

na početak vremena.

Tamo gdje granica svemira

rasplinjuje se kao mašta.

    Odvest ću te

na najstariju zvijezdu.

Tamo gdje žene su

kao zeleni borovi

i podatno se meso

samo naslućuje.

    Blijedoplavo sunce

na žućkastom plaštu

svijetli i noću,

a bezbroj satelita

treperi, poskakuje

u nekoj nepoznatoj igri.

    Odvest ću te

ondje gdje mašta

rasplinjuje se kao

lutajući univerzum.

Odvest ću te

na kraj vremena.

